section_heading: Povijest i opis dobra
paragraph_text: Mletačka vlast izdala je 1482. godine dozvolu za gradnju kaštela Andriji Cegi međutim tek 1600. godine Ivan i Pavao Andreis dovršili su započetu izgradnju. Izgled kaštela zabilježen je na planu naselja iz 1704. godine na kojem se vidi da je kaštel Andreis imao tlocrt pravokutnoga oblika te je pripadao tipologiji utvrđene kuće. Sjeverno pročelje bilo je fortificirano dok su na južnome dijelu postojala vrata za pristupanje brodom. Na katastru iz 1831. godine kaštel Andreis je označen kao ruševina. Danas postoji samo kao ruševina vidljiva u moru. Preko sjevernog dijela ostatka kaštela u narednom razdoblju nasuta je riva.